laion/Wikipedia-Exotic huggingface dataset:
NPO 2

NPO 2 (נקרא בעבר Nederland 2), הוא ערוץ טלוויזיה ציבורי הולנדי, המשדר מאז 1 באוקטובר 1964, עת החל לשדר בשעה 20:00, ושידר מדי יום שעתיים וחצי בלבד עד 22:30. הערוץ משדר בעיקר תוכניות אמנות, תרבות, פוליטיקה, אקטואליה ותוכניות דת. בבקרים, משדר הערוץ מגזיני חדשות בתרגום לשפת הסימנים. ערוץ Nederland 2 הושק ב-1 באוקטובר 1964, בשעה 20:00, ובראשית דרכו שידר מדי יום במשך שעתיים וחצי בלבד, עד השעה 22:30. בספטמבר 1967 החל הערוץ לשדר בצבע. ב-16 בספטמבר 2007 ערוצים Nederland 1,2,3 עברו לשדר בפורמט מסך רחב. ב-4 ביולי 2009 החלו שלושת הערוצים לשדר ב-Ful HD. עוד בטרם השקת שידורים קבועים של HD, גרסה ניסיונית של שידורי HD לערוץ Nederland 1 היו זמינים מ-2 ביוני 2008 עד 24 באוגוסט אותה שנה, על מנת לשדר את יורו 2008, את מרוץ טור דה פראנס ואת אולימפיאדת בייג'ינג. ב-12 במרץ 2013 הודיע ארגון השידור הציבורי ההולנדי כי שמות ערוצי הטלוויזיה ישתנו ל-NPO 1,2,3, בהתאמה. הסיבה למיתוגם מחדש של הערוצים נבעה מהרצון להפוך את הערוצים לדומים יותר. תהליך המיתוג מחדש הושלם ב-19 באוגוסט 2014. NPO 2 מכוון לקהל צופים המעוניינים בתוכן ברמה גבוהה יותר. לוח השידורים של הערוץ כולל: שידורים חוזרים של כל תוכניות NPO לאורך השבוע החולף (בימי חול בין השעות 9:10-16:00) Nieuwsuur, תוכניות אקטואליה מדי לילה בשעה 22:00 בדרך כלל בימי שבת משודרות תוכניות תרבות, ובימי ראשון בבוקר משודרות תוכניות דת שונות. סמליל הערוץ בשנים 2003-2006 סמליל הערוץ בין השנים 2006-2014 סמליל גרסת ה-HD של הערוץ בין השנים 2009-2014 סמליל הערוץ הנוכחי מאז 2014 NPO 1 BNNVARA RTL 4 מדיה וקבצים בנושא NPO 2 בוויקישיתוף אתר האינטרנט הרשמי של NPO 2 ב-NPO רוצים לשנות את שמות של ערוצי הטלוויזיה והרדיו הציבוריים, באתר TOTTAL TV, ‏12 במרץ 2013 רוברט ברייל, המשדרים ההולנדים משנים את שמות כל ערוצי הרדיו והטלוויזיה הציבוריים, באתר Broaband TV News, ‏14 ביולי 2014
יחסי אוגנדה–גרמניה

יחסי אוגנדה–גרמניה הם היחסים הדיפלומטיים שבין הרפובליקה של אוגנדה לבין הרפובליקה הפדרלית של גרמניה. היחסים הדיפלומטיים הרשמיים בין המדינות כוננו ב-9 באוקטובר 1962. עוד לפני הכרזת עצמאותה, גרמניה החזיקה קונסוליה כללית באוגנדה, שמעמדה שודרג לשגרירות הגרמנית במדינה. גרמניה נוהגת להתערב בסוגיות אוגנדה במהלך דיוני האו"ם. בין היתר, בין המדינות ניכר שיתוף הפעולה והביקורים ההדדיים בין ראשי המדינות ושרים בכירים בממשלות. גרמניה מסייעת בפיתוח אזור צפון אוגנדה על ידי מתן ייעוץ של מומחים במגוון תחומים ושמירת השלום באזור. בשל בעיית הפליטים באוגנדה, עד מרץ 2017, גרמניה העניקה סיוע בהיקף של 35 מיליון יורו עבור התוכניות השונות ופעילויות הקשורות למצב הפליטים הנוכחי באוגנדה. נשיא גרמניה, הורסט קוהלר, ביקר רשמית באוגנדה בפברואר 2008. שר החוץ הגרמני, דאז וסטרוולה, ביקר באוגנדה ביולי 2010. השר הגרמני לשיתוף הפעולה הכלכלי ביקר באוגנדה במאי 2013. נשיא אוגנדה, יוורי מוסווני, ביקר בגרמניה ביוני 2016. על פי נתוני המשרד הסטטיסטי הגרמני, אוגנדה היא שותפת הסחר ה-122 בגדולה בגרמניה. בשנת 2016, שווי הסחורה שיוצא מגרמניה לאוגנדה הגיעה לסך 144 מיליון דולר אמריקאי והיא כללה טלפונים, מחשבים, שנאים, משאבות אוויר, טרקטורים, חלקי רכב, מכוניות, חיטה כשותנית, נפט מזוקק ועוד. באותה שנה, שווי הסחורה שיוצאה מאוגנדה לגרמניה הגיעה לסך 84 מיליון דולר אמריקאי והיא כללה קפה, קקאו, טלפונים, וניל, פלפל, חולצות, כותנה גולמית, מכוניות ועוד. בשנת 2015, שווי הסחורה שיוצאה מגרמניה לאוגנדה הגיעה לסך 113 מיליון דולר אמריקאי והיא כללה מכוניות, טרקטורים, דיו, חיטה, שסתומים, מחשבים, טלפונים ועוד. באותה שנה, שווי הסחורה שיוצאה מאוגנדה לגרמניה הגיעה לסך 92 מיליון דולר אמריקאי והיא כללה קפה, תה, וניל, בננה ועוד. אוגנדה מיוצגת בגרמניה על ידי שגרירות שהיא מחזיקה בברלין, בירת המדינה. גרמניה מיוצגת באוגנדה על ידי שגרירות שהיא מחזיקה בקמפלה, בירת המדינה. מדיה וקבצים בנושא יחסי אוגנדה–גרמניה בוויקישיתוף יחסי המדינות באתר החוץ הגרמני Products that Germany exports to Uganda (2016), The Observatory of Economic Complexity (באנגלית) (ארכיון) Products that Germany imports from Uganda (2016), The Observatory of Economic Complexity (באנגלית) (ארכיון) Products that Germany exports to Uganda (2015), The Observatory of Economic Complexity (באנגלית) (ארכיון) Products that Germany imports from Uganda (2015), The Observatory of Economic Complexity (באנגלית) (ארכיון) שגרירות אוגנדה בברלין, גרמניה, באתר EMBASSYPAGES.COM שגרירות גרמניה בקמפלה, אוגנדה, באתר EMBASSYPAGES.COM
נבחרת קזחסטן בכדורגל חופים

הנבחרת הלאומית של קזחסטן בכדורגל חופים מייצגת את קזחסטן בתחרויות כדורגל חופים בינלאומיות ונמצאת בפיקוחה של התאחדות הכדורגל הקזחית. סגל נכון לאליפות אירופה בכדורגל חופים 2018 מאמן: קזחסטן יראלן ג'אמנטייב דף הנבחרת באתר הרשמי של כדורגל החופים דף הנבחרת באתר הרשמי של כדורגל החופים (ברוסית)
יחסי אנגולה–גרמניה

יחסי אנגולה–גרמניה הם היחסים הדיפלומטיים שבין רפובליקת אנגולה לבין הרפובליקה הפדרלית של גרמניה. הקנצלרית הגרמנית, אנגלה מרקל, ביקרה באנגולה ביולי 2011. במהלך ביקורה, מרקל פגשה אמנים ופעילי זכויות אדם. באותו החודש, בעקבות ביקורה של מרקל, שתי הממשלות חתמו על הסכם בדבר הגברת הדיאלוג בין המדינות. בפברואר 2012, נערך מפגש בין שרי החוץ של הממשלות בו נאמר כי הממשלות מעוניינות בהגברת שיתוף הפעולה בתחומי הביטחון, הכלכלה והאנרגיה. פגישה זו התקיימה שוב באפריל 2016 בלואנדה. שר החוץ הגרמני ביקר באנגולה במרץ 2014. בחודש נובמבר באותה השנה, הממשלות חתמו על הסכם בדבר שיתוף הפעולה בתחום המדיניות במהלך ביקורו של שר ההגנה האנגולי בגרמניה. בשנת 2016, שווי הסחורה שיוצאה מגרמניה לאנגולה הגיעה לסך 291 מיליון דולר אמריקאי והיא כללה שסתומים, מחשבים, טורבינות גז, שנאים, דיו, קמח לבן, מכוניות, צינורות ברזל, חלב ועוד. באותה שנה, שווי הסחורה שיוצאה מאנגולה לגרמניה הגיעה לסך 152 מיליון דולר אמריקאי והיא כללה בעיקר נפט גולמי(74%) ונפט מזוקק(19%). בשנת 2015, שווי הסחורה שיוצאה מגרמניה לאנגולה הגיעה לסך 290 מיליון דולר אמריקאי והיא כללה משאבות אוויר, טורבינות הידראוליות, טלפונים, שנאים, מכונות חלב, דיו, בשר חזיר, גבינה, חלב, בגדים משומשים ועוד. באותה שנה, שווי הסחורה שיוצאה מאנגולה לגרמניה הגיעה לסך 74.1 מיליון דולר אמריקאי והיא כללה בעיקר נפט גולמי(80%) ונפט מזוקק (19%). אנגולה מיוצגת בגרמניה על ידי 4 קונסוליות שהיא מחזיקה בברמן, דיסלדורף, פרנקפורט ומינכן ועל ידי שגרירות שהיא מחזיקה בברלין, בירת המדינה. גרמניה מיוצגת באנגולה על ידי שגרירות שהיא מחזיקה בלואנדה, בירת המדינה. מדיה וקבצים בנושא יחסי אנגולה–גרמניה בוויקישיתוף יחסי המדינות באתר משרד החוץ הגרמני Products that Germany exports to Angola (2016), The Observatory of Economic Complexity (באנגלית) (ארכיון) Products that Germany imports from Angola (2016), The Observatory of Economic Complexity (באנגלית) (ארכיון) Products that Germany exports to Angola (2015), The Observatory of Economic Complexity (באנגלית) (ארכיון) Products that Germany imports from Angola (2015), The Observatory of Economic Complexity (באנגלית) (ארכיון) קונסוליית אנגולה בברמן, גרמניה הקונסוליה של אנגולה בדיסלדורף, גרמניה הקונסוליה הכללית של אנגולה בפרנקפורט, גרמניה הקונסוליה של אנגולה במינכן, גרמניה שגרירות אנגולה בברלין, גרמניה, באתר EMBASSYPAGES.COM שגרירות גרמניה בלואנדה, אנגולה
יחסי אריתריאה–גרמניה

יחסי אריתריאה–גרמניה הם היחסים הדיפלומטיים שבין מדינת אריתריאה לבין הרפובליקה הפדרלית של גרמניה. בעקבות מלחמת העצמאות של אריתריאה, כ-25,000 אריתראים מצאו מקלט בגרמניה. פליטים אלה, שרובם חיים כאזרחים גרמנים מן המניין, מקיימים קשרים הדוקים עם ארצם עד היום. אולם, היחסים בין אריתריאה לגרמניה הם חלשים ביותר, שלא מומשו במלואם מאז תום המלחמה. בין המדינות קיים שיתוף פעולה מזערי וסחר דו צדדי דל. עם זאת, ממשלת אריתריאה מצפה לתמיכתה של גרמניה בסוגיית הסכסוך האריתראי-אתיופי. בשנת 2016, שווי הסחורה שיוצאה מגרמניה לאריתריאה הגיעה לסך 10.9 מיליון דולר אמריקאי והיא כללה ערכות ייצור חשמליות, שנאים, שסתומים, טלפונים, חלקי רכב, בטריות חשמליות, מכוניות ועוד. באותה שנה, שווי הסחורה שיוצאה מאריתריאה לגרמניה הגיעה לסך 11.4 אלף דולר אמריקאי והיא כללה אזעקות, טלפונים וחליפות לנשים. בשנת 2015, שווי הסחורה שיוצאה מגרמניה לאריתריאה הגיעה לסך 12.9 מיליון דולר אמריקאי והיא כללה מחשבים, בטריות חשמליות, שנאים, טלפונים, מוצרי ברזל גומי ועוד. באותה שנה, שווי הסחורה שיוצאה מאריתריאה לגרמניה הגיעה לסך 5.85 מיליון דולר אמריקאי והיא כללה עופרת נחושת (99.9%). אריתריאה מיוצגת בגרמניה על ידי קונסוליה כללית בפרנקפורט ועל ידי שגרירות שהיא מחזיקה בברלין, בירת המדינה. גרמניה מיוצגת באריתריאה על ידי שגרירות שהיא מחזיקה באסמרה, בירת המדינה. מדיה וקבצים בנושא יחסי אריתריאה–גרמניה בוויקישיתוף יחסי המדינות באתר משרד החוץ הגרמני Products that Germany exports to Eritrea (2016), The Observatory of Economic Complexity (באנגלית) (ארכיון) Products that Germany imports from Eritrea (2016), The Observatory of Economic Complexity (באנגלית) (ארכיון) Products that Germany exports to Eritrea (2015), The Observatory of Economic Complexity (באנגלית) Products that Germany imports from Eritrea (2015), The Observatory of Economic Complexity (באנגלית) הקונסוליה הכללית של אריתריאה בפרנקפורט, גרמניה שגרירות אריתריאה בברלין, גרמניה שגרירות גרמניה באסמרה, אריתריאה
עוד יום (שיר של גלי עטרי)

"עוד יום" הוא שיר שנכתב על ידי רחל שפירא, הולחן על ידי מתי כספי ובוצע לראשונה על ידי גלי עטרי. השיר יצא לרדיו בשנת 1983 ונכלל באלבום "ממריאה ברוח" שהוציאה גלי עטרי ב־1984. מתי כספי הפיק ועיבד את השירים באלבום, והלחין שישה שירים מתוכו. השיר עוסק בהתנהלות בתוך שגרת החיים ובכך שגם בתוך השגרה קיים טוב שאליו אפשר לשאוף. זאב אולמן, שהיה מפיק האלבום מטעם חברת התקליטים, סיפר: "מתי לקח כאן את גלי למנעדים שלא הכירה – קיצוניות על גבול החנק, לא רק בשיר הזה באלבום". כספי הקליט את השיר עבור האלבום צד ג' צד ד' שיצא בשנת 1987 וכלל ביצועים לשירים שהלחין לאמנים אחרים. בשנת 2008 הקליט יונתן רזאל גרסת כיסוי לשיר עבור האלבום עבודה עברית שכלל ביצועים מחודשים לשירים ותיקים. בשנת 2018 הקליט רזאל את השיר במסגרת אלבום המופע שלו בליווי התזמורת הסימפונית ראשון לציון. ביולי 2024 הוציאו המוזיקאים דניאל רובין וניר שלמה גרסת כיסוי לשיר. מילות השיר באתר שירונט יוסי חרסונסקי, עיון ביקורת באתר יוסימיוזיק ציפי פליישר, מתי כספי: הקסם והחידה, האיש והמוסיקה, הוצאת הקיבוץ המאוחד, 2013, עמוד 162.
יידיש בוך

יידיש בּוּך (יידיש: "הספר היהודי" או "הספר היידי") הייתה הוצאת ספרים יהודית ביידיש שפעלה בוורשה בירת פולין הקומוניסטית מ-1947 ועד 1968. במרוצת שני העשורים של קיומה ראו בה אור כ-350 כותרים, והיא הייתה מהוצאות הספרים היידיות הבולטות בעולם לאחר מלחמת העולם השנייה. ההוצאה זכתה למעמד של הוצאת ספרים ממלכתית וקיבלה תמיכה מן השלטונות. המנהל-המייסד של ההוצאה, שניהל אותה עד סופה, היה העורך, מבקר הספרות, והמשורר דוד ספַרְד (ספֿארד). הרעיון נבט במוחו של ספרד עוד במהלך המלחמה, בעת גלותו במוסקבה. "נהגתי לפנטז", כתב בזיכרונותיו, "שכשרק נשוב לפולין אשקיע את כל זמני ומרצי ביצירת הוצאת ספרים, שתרכז סביבה את מעט הסופרים שניצלו". בהוצאה ראו אור ספרים ממספר סוגים: ספרים המנציחים את השואה, בהם הכרוניקות של עמנואל רינגלבלום מגטו ורשה; יצירותיהם של הקלאסיקונים של ספרות יידיש (ובפרט מנדלי מוכר ספרים, י"ל פרץ ושלום עליכם); יצירות של סופרים בני הזמן, בעיקר מפולין – כ-30 רומנים וקובצי סיפורים קצרים מאת סופרים כגון חיים גראדה, שלום אש, דוד ברגלסון וקלמן סגל, יותר מ-50 ספרי שירה (הדסה רובין, בינם הלר, אליהו רייזמן, רייזל ז'יכלינסקי), וכן ביקורת ספרות ומסות (דוד ספרד, אפרים קגנובסקי); ספרים בהיסטוריה של עם ישראל, בעיקר בפולין (בהם מחקרים של היסטוריונים מהמכון ההיסטורי היהודי), וכן, בהיותה הוצאה ממלכתית, גם ספרים בנושא התנועה הקומוניסטית; ספרות ילדים ונוער (משל יוליאן טובים, סיפורי מעשיות מאת לייב אוליצקי ועוד); תרגומים, לרבות מפולנית; אלבומים ורפרודוקציות של אמנים יהודים. בנוסף, בהוצאה ראה אור כתב העת הספרותי היידי של אגודת הסופרים היהודים, הירחון "יִידישע שריפֿטן" (כתבים ספרותיים), שהופיע מ-1946 ועד המשבר הפוליטי של 1968, בסך הכול ב-250 גיליונות. באמצע שנות ה-50 היו להוצאת "יידיש בוך" 5,000 מנויים, בעיקר בפולין (שבה נמצאו אז רק כ-20–30 אלף קוראי יידיש, כך שמהדורות בנות 5,000 עותקים היו הגודל המרבי האפשרי), והיא נהנתה מתמיכה ממשלתית רחבה. ערב סגירתה של ההוצאה נמצאו מנוייה ב-24 מדינות. כתוצאה מהמדיניות האנטישמית של ממשלת גומולקה במהלך מהומות מרץ 1968 (אנ'), נסגרה ההוצאה על ידי השלטונות וצוות העורכים שלה היו בין אלפי היהודים שהיגרו מפולין. Joanna Nalewajko-Kulikov, “The Last Yiddish Books Printed in Poland: Outline of the Activities of Yidish Bukh Publishing House,” in: Elvira Grözinger and Magdalena Ruta (eds.), Under the Red Banner: Yiddish Culture in the Communist Countries in the Postwar Era, Wiesbaden: Harrassowitz, 2008, pp. 111–134. (המאמר ב-Academia.edu; המאמר ב-Google Books) פעולותיה של הוצאת הספרים היהודית בפולין, קול העם, 28 באפריל 1955 הוצאת הספרים "הספר היהודי" בפולין, קול העם, 30 באוקטובר 1955 ש. ל. שניידרמן, כמה יהודים מונה פולין כיום? (2): חיי תרבות וספרות, שערים, 5 ביולי 1956 ש. ל. שניידרמן, חזונו של דוד ספארד על גירוש פולין, על המשמר, 2 במאי 1969 דוד ספארד, מיט זיך און מיט אַנדערע: אויטאָביאָגראַפֿיע און ליטעראַרישע עסייען, ירושלים: ירושלימער אַלמאַנאַך, תשמ"ד 1984, עמ' 185. עמנואל רינגעלבלום, ‏נאָטיצן פֿון וואַרשעווער געטאָ, ורשה: יידיש בוך, 1952, בארכיון האינטרנט; עמנואל רינגעלבלום, ‏כתבים פֿון געטאָ, 2 כרכים, ורשה: יידיש בוך, 1961–1963, בארכיון האינטרנט. ב. באלטי, 19 ימים בווארשה (4), קול העם, טור 4, 7 בספטמבר 1955. תרבות יהודית בפולין העממית: שיחה עם המשורר בינם הלר, קול העם, 28 בספטמבר 1956. ערך זה הוא קצרמר בנושא ספרות ובנושא יידיש. אתם מוזמנים לתרום לוויקיפדיה ולהרחיב אותו.
השמורה האקולוגית מיסטייקן פוינט

השמורה האקולוגית מיסטייקן פוינט (באנגלית: Mistaken Point Ecological Reserve) היא אתר מאובנים הממוקם באי ניופאונדלנד, במזרח קנדה. השמורה מורכבת מרצועה צרה, באורך 17 קילומטר, של צוקי חוף סלעי. צוקים אלה מתוארכים לתת-תור של האדיקר (לפני כ-560–580 מיליון שנה), ומכילים את הממצאים העתיקים ביותר של מאובני יצורים רב-תאיים. שמורה זו היא המחשה פיזית ייחודית לנקודת מפנה בתולדות מוצא החיים על פני כדור הארץ - נקודה בה לאחר כמעט שלושה מיליארד שנים של התפתחות, הופיעו לראשונה יצורים מורכבים יותר מבחינה ביולוגית. בשנת 2016 הוכרזה השמורה כאתר מורשת עולמי של אונסק"ו. שם המקום באנגלית, מיסטייקן פוינט, הוא בתרגום לעברית "נקודה שגויה". השם נובע מטעות שהייתה נפוצה בעבר אצל ימאים, שזיהו את הנקודה בטעות כנמל, עקב הערפל הרב ששרר במקום לעיתים קרובות. בשמורה יותר מ-10,000 מאובנים שנחשפו, ולאחר גילויים משמשים למחקר מדעי. גודלם נע בין סנטימטרים בודדים ועד לאורך של קרוב לשני מטרים. צורת הימצאותם של המאובנים סייעו לחוקרים לקבוע שבעלי החיים שנמצאו באזור המחיה המקורי שלהם, והמאובנים מסייעים לחוקרים לקבוע את המורפולוגיה של הפרטים שנמצאו. תיארוך רדיומטרי סיפק לחוקרים כרונולוגיה מפורטת, למשך 20 מיליון שנים, של בעלי החיים שבסביבה, כך שהחוקרים זכו להצצה על ההתפתחות האבולוציונית שהתרחשה בקרב היצורים המקומיים למשך תקופה ארוכה. מרבית המאובנים שנמצאו משתייכים למין של אורגניזם ימי, הנקרא רנגאומורף - יצורים ייחודיים, בעלי מבנה גוף עלעלי, המהווים קבוצה ביולוגית נפרדת, שלא ניתן לסווגה כבעלי חיים או צמחים. המאובנים העדינים נשמרו בפירוט יוצא דופן בזכות זרם של אפר וולקני. המאובנים הייחודיים של השמורה שיכיים לתקופת האדיקר, אשר התרחשה סביב נקודת מפנה, שאחריה החל "הפיצוץ הקמבריוני", שהוא תקופת פריחה אבולוציונית, בה הופיעו לראשונה קבוצות בעלי חיים חשובות רבות. מבחינת הקריטריונים המסווגים את האתר כאתר מורשת עולמי, מסווג האתר על פי קריטריון 8: דוגמה לחריגות, להצגת התפתחויות בתולדות האנושות או התהליכי התהוותם של גורמים שונים בעולמנו. האתר נכלל בקריטריון זה מעצם היותו התיעוד המתמשך הארוך ביותר שנמצא - כ-20 מיליון שנה ברצף - של מאובנים מתקופת האדיקר, חלקן העדויות הטובות ביותר שנמצאו לראשית התפתחותן של כמה קבוצות של בעלי חיים אשר עדיין קיימות בעת המודרנית. השמורה של מיסטייקן פוינט מכילה את אוסף הממצאים העתיק ביותר שנמצא של אורגניזמים גדולים ומורכבים. מבחינה אקולוגית, השמורה מכילה את אוסף הממצאים העתיק והמגוון ביותר של יצורי מים עמוקים מהתקופת האדיקר, שמספק הצצה נדירה על אבות קדמונים משותפים של סוגי יצורים שונים שיתפתחו בהמשך, והצצה על בעלי החיים המורכבים הראשונים שהתקיימו במים העמוקים. לאתר חשיבות נוספת בהיבטים נוספים, כמו ראיות לחשיבות תפקידן של רמות החמצן בעולם העתיק, בכדור הארץ או מבחינה מקומית, עבור התפתחותם של בעלי חיים רב תאיים מורכבים. מדיה וקבצים בנושא השמורה האקולוגית מיסטייקן פוינט בוויקישיתוף אתר האינטרנט הרשמי של השמורה האקולוגית מיסטייקן פוינט (באנגלית) השמורה האקולוגית מיסטייקן פוינט באתר אונסק"ו. מאובנים מעידן נשכח מדהימים חוקרים, באתר הידען
איברהים טאנקו

איברהים טאנקו (באנגלית: Ibrahim Tanko, נולד ב-25 ביולי 1977 בקומאסי שבגאנה) הוא כדורגלן עבר גאנאי ששיחק בעמדות הקשר ההתקפי והחלוץ בעיקר בבורוסיה דורטמונד ובפרייבורג, וערך תשע הופעות במדי נבחרת גאנה. לאחר פרישתו הועסק טאנקו כעוזר מאמן בקבוצות שונות. טאנקו נחשב לעילוי כאשר היה נער בגאנה ושיחק במועדון קינג פייסל בייבס מעיר הולדתו קומאסי. בגיל 17 חתם בבורוסיה דורטמונד, וערך את הופעת הבכורה שלו בבונדסליגה בספטמבר 1994, בניצחון 5-0 על שטוטגרט. טאנקו סיים את עונת הבכורה שלו בדורטמונד עם זכייה באליפות, כשהוא עורך 14 הופעות ומבקיע שער אחד בניצחון 3-1 על באייר אורדינגן, ומשמש בעיקר כגיבוי לשחקני ההתקפה קרל היינץ רידלה וסטפן שפויזאט. בהמשך, סבל טאנקו מפציעות רבות שמנעו ממנו לשמור על רצף משחקים. בעונת 1995/96 טאנקו ערך שלוש הופעות ליגה בלבד, אך זכה עם דורטמונד באליפות נוספת. בעונת 1996/97 טאנקו ערך 13 הופעות ליגה, והיה שותף לזכייתה של דורטמונד בליגת האלופות, כשערך שלוש הופעות במפעל זה כמחליף. בשלוש העונות הבאות ערך טאנקו הופעות ספורות בלבד בכל עונה. את עונת 2000/01 החל טאנקו פצוע, אך החל מהמחזור השמיני חזר לשחק ברציפות, ועד למחצית העונה ערך שבע הופעות במדי דורטמונד. בפגרת החורף של עונה זו שוחרר טאנקו מבורוסיה דורטמונד, בין השאר לאחר שהורשע בצריכת קנאביס, ועבר לפרייבורג מהבונדסליגה. מעברו של טאנקו לפרייבורג נחשב כהצלחה בהתחלה, כשהוא הפך לשחקן הרכב ואף הבקיע שער בניצחון 3-1 על בוכום במחזור ה-33 של עונת 2000/01, וסייע לקבוצה לסיים במקום השישי המפתיע. עם זאת, טאנקו שוב נפצע במהלך עונת 2001/02, והחמיץ חלק גדול ממנה, וכך לא הצליח להציל את פרייבורג מנשירה לבונדסליגה השנייה. בעונת 2002/03 היה לטאנקו חלק חשוב בעלייתה של פרייבורג בחזרה לבונדסליגה מהמקום הראשון, לאחר עונה אחת בלבד בבונדסליגה השנייה. בעונת 2003/04 המשיך טאנקו להיות חלק חשוב בסגל הקבוצה, שסיימה במקום ה-13 בבונדסליגה. בעונת 2004/05 נשרו טאנקו ופרייבורג שוב אל הבונדסליגה השנייה כשסיימו במקום האחרון בבונדסליגה עם 18 נקודות בלבד. בעונת 2005/06 טאנקו ופרייבורג סיימו במקום הרביעי בבונדסליגה השנייה ולא הצליחו להעפיל לבונדסליגה. בעונת 2006/07, שגם אותה פרייבורג סיימה במקום הרביעי, ערך טאנקו הופעת ליגה אחת בלבד, בתיקו 1-1 מול פאדרבורן 07. הייתה זו הופעתו האחרונה של טאנקו בקריירה, ובסיום העונה פרש טאנקו ממשחק פעיל בגיל 30. טאנקו ערך חמש הופעות במדי נבחרת גאנה בשנת 1996, והשתתף עמה באליפות אפריקה 1996, בה סיימה גאנה במקום הרביעי. בשנת 2004, לאחר שמונה שנים בהן לא ערך הופעות בינלאומיות, חזר טאנקו לשחק בנבחרת, וערך ארבע הופעות נוספות, האחרונה שבהן הייתה במשחק מול הרפובליקה הדמוקרטית של קונגו במסגרת מוקדמות מונדיאל 2006 - אפריקה. גאנה העפילה למונדיאל 2006 עצמו, וזו הייתה הופעתה הראשונה של גאנה במונדיאל אי פעם, אך טאנקו לא זומן לסגל הסופי. לאחר פרישתו, טאנקו שימש עוזר מאמן בפרייבורג, ואחר כך במועדון היפני אוראווה רד דיימונדס. בשנת 2011 חזר טאנקו לגרמניה ושימש עוזר מאמן בפ.צ. קלן, ולאחר מכן שימש כסקאוט עבור נבחרת גאנה במסגרת הכנותיה לאליפות אפריקה 2012. בין השנים 2013- 2015 שימש טאנקו עוזר מאמן בנבחרת קמרון. עם בורוסיה דורטמונד: אליפות הבונדסליגה: 1994/95, 1995/96 ליגת האלופות: 1997 עם פרייבורג: אליפות הבונדסליגה השנייה: 2002/03 איברהים טאנקו, באתר Transfermarkt איברהים טאנקו, באתר Fussballdaten.de (בגרמנית) איברהים טאנקו, באתר WorldFootball.net איברהים טאנקו, באתר National Football Teams איברהים טאנקו, באתר FootballDatabase.eu פרופיל המאמן, באתר Transfermarkt
העמדה

האם התכוונתם ל... העמדה (תיאטרון) (אנ') העמדה – ראו כוריאוגרפיה יצירות: העמדה (ספר) – רומן אפוקליפטי מאת סטיבן קינג (1978) העמדה (מיני-סדרה, 1994) – מיני-סדרה אמריקאית המבוססת על ספרו של קינג העמדה (מיני-סדרה, 2020) – מיני-סדרה אמריקאית המבוססת על ספרו של קינג עמדה עימוד
אלכסנדר שטיין

האם התכוונתם ל... אלכס שטיין – פרופסור למשפטים אלכסנדר שטיין (רב) – רב בקהילת וורמס במאה ה-19 ובתחילת המאה ה-20
אלן תומאס (שחקנית)

אלן תומאס (באנגלית: Ellen Thomas; נולדה ב-3 בפברואר 1956) היא שחקנית בריטית במקור מסיירה לאון. היא שיחקה בתפקידים רבים בקולנוע ובטלוויזיה, והיא מוכרת בעיקר מהופעתה בסדרה הקומית "מורים" של ערוץ 4, ובתפקיד קלודט הוברד באופרת הסבון "איסטאנדרס". בסדרה הקומית "מורים" שיחקה תומאס בתפקיד ליז ובה, המזכירה של בית הספר, והיא הייתה בין הדמויות הבודדות שהופיעו בכל ארבע העונות מ-2001 עד 2004. תומאס הופיעה בתפקיד קבוע בתוכנית הרדיו "Clare in the Community" של רדיו 4, ובסיטקום "Coming of Age" של ערוץ BBC Three. היא כיכבה בתפקיד אורח בפרקים בסדרות "דוקטור הו", "חדר מיון", "הולבי סיטי", "ויליאם ומרי" וב-"The Bill". כמו כן שיחקה בסרטי קולנוע כגון "אינסטינקט בסיסי 2", "South West 9", "וונדרלנד", וב-"The Secret Laughter of Women". על תפקידה בסדרה הקומית "כבוד הכומר" הייתה תומאס מועמדת לפרס ההופעה הקומית הטובה ביותר בפסטיבל הקולנוע השחור הבינלאומי. תומאס ידועה בעיקר מהופעתה בתפקידים שונים באופרת הסבון של ה-BBC "איסטאנדרס". ב-1990 גילמה את פרל צ'דוויק, ב-2002 שיחקה בתפקיד אסטלה הולטון, ב-2010 ו-2011 הופיעה בדמות גרייס אולובונמי, ובשנים 2015–2016 גילמה את קולדט הוברד. מדיה וקבצים בנושא אלן תומאס בוויקישיתוף אלן תומאס, במסד הנתונים הקולנועיים IMDb (באנגלית) אלן תומאס, באתר AllMovie (באנגלית) אלן תומאס, במסד הנתונים הקולנועיים KinoPoisk (ברוסית) "Coming of Age (2010)". נבדק ב-7 בינואר 2010. {{cite web}}: (עזרה) "Doctor Who (2009)". נבדק ב-9 בפברואר 2010. {{cite web}}: (עזרה) "EastEnders up for four MVSAs". EastEnders. BBC Online. 4 באוקטובר 2012. נבדק ב-6 באוקטובר 2012. {{cite news}}: (עזרה) Green, Kris (11 במאי 2010). "Exclusive: Bryan Kirkwood (Executive Producer, 'EastEnders')". Digital Spy. נבדק ב-10 במאי 2010. {{cite web}}: (עזרה) "EastEnders: Ellen Thomas cast as new Albert Square matriarch". Digital Spy. Hearst Magazines UK. 1 במרץ 2015. נבדק ב-1 במרץ 2015. {{cite web}}: (עזרה)
עופר יוספוביץ

עופר יוספוביץ (נולד ב-1970) הוא אורולוג, פרופסור לאורולוגיה בבית הספר לרפואה ע"ש סאקלר באוניברסיטת תל אביב, מנהל מחלקה אורולוגית בבית החולים איכילוב, מחלוצי המנתחים בישראל באמצעות רובוטיקה רפואית, על ידי מערכת כירורגית דה וינצ'י. תחום התעניינות עיקרי: כירורגיה אורולוגית אונקולוגית. יוספוביץ יליד חיפה, בוגר בית הספר הריאלי בחיפה. עתודאי, סיים את בית הספר לרפואה באוניברסיטה העברית בירושלים ומרכז רפואי הדסה בהצטיינות, ולאחר שנת סטאז' בבית החולים הדסה עין כרם ובית החולים הדסה הר הצופים, בירושלים, התגייס יוספוביץ לצה"ל כרופא צבאי. בין השנים 1995–1999 שרת יוספוביץ בצה"ל כרופא בחטיבת חי"ר וביחידה מובחרת. בין השנים 1999–2005 התמחה יוספוביץ בכירורגיה אורולוגית, במחלקתו של הפרופ' ג'ק בניאל בבית החולים בילינסון בפתח תקווה. בין השנים 2001–2002 יצא יוספוביץ להשתלמות מחקר ב-"Sloan Kettering Institute", בניו יורק שבארצות הברית. בין השנים 2005–2008 השתלם יוספוביץ בהשתלמות עמיתים (Fellowship) בתחום האורולוגיה האונקולוגית בבית החולים "Memorial Sloan Kettering Cancer Center" (אנ'), בניו יורק. במסגרת זו התמחה יוספוביץ בניתוחים מורכבים לסרטן הערמונית, סרטן כליות, סרטן שלפוחית השתן וסרטן האשכים, ובאופן ספציפי בתחום הכירורגיה הלפרוסקופית והרובוטית כולל מערכת כירורגית דה וינצ'י, בין השנים 2008–2016 כיהן יוספוביץ כמנהל היחידה לאורולוגיה אונקולוגית במרכז רפואי רבין. משנת 2017 מכהן יוספוביץ כמנהל המחלקה האורולוגית במרכז הרפואי איכילוב בתל אביב. יוספוביץ עוסק בניתוחי כריתה של שלפוחית השתן ושיחזור על ידי מעי. יוספוביץ מטפל בכריתה של גידולים מורכבים בכליה, בטיפול כירורגי בסרטן האשכים, כולל כריתה של בלוטות הלימפה בבטן ובאגן בכריתה רדיקלית של הערמונית. יוספוביץ פרופסור חבר בחוג לכירורגיה, בבית הספר לרפואה באוניברסיטת תל אביב. יוספוביץ שותף לכתיבת 110 פרסומים מדעיים. יוספוביץ משמש כסוקר במספר עיתונים רפואיים בתחום האורולוגיה (חבר מערכת בחלקם). ממחקריו של יוספוביץ באתר PubMed איגוד האורולוגים הישראלי (IUA) איגוד האורולוגים האמריקאי (AUA) איגוד האורולוגים האירופאי (EAU) האיגוד האמריקאי לאורולוגיה אונקולוגית (SUO) החברה האירופאית לאורולוגיה אקדמית (European Association of Academic Urologists) יוספוביץ נשוי ואב לשלושה, מתגורר עם משפחתו ברמת השרון. מערכת כירורגית דה וינצ'י כירורגיה רובוטית עופר יוספוביץ, סרטון באתר יוטיוב פרופ׳ עופר יוסיפוביץ | הרצליה מדיקל סנטר | צעירים חסרי מנוח וסרטן הערמונית, סרטון בערוץ "All•in", באתר יוטיוב ד"ר איתי גל, צפו: התלוננה על חולשה - הרופאים גילו גוש ענק בבטן (פרופ' יוספוביץ מתאר את שלבי הניתוח), באתר ynet, 26 באפריל 2016 עידו אפרתי, איך לפתור את הדילמה של כל גבר שלישי אחרי גיל 50, באתר הארץ, 16 בספטמבר 2016 אישה צעירה שחלתה בתסמונת VHL - מחלה בה מתפתחים גידולים סרטניים מרובים בשתי הכליות שבגופה - נותחה על ידי ד"ר אבי ברי ופרופ' עופר יוספוביץ מרכז רפואי סוראסקי - מנהל מחלקה אורולוגית פרופ' יוספוביץ עופר עופר יוספוביץ - ביוגרפיה oy-urology.co.il ניתוחים בגישה רובוטית - המילה האחרונה בעולם הכירורגיה - פרופ' עופר יוספוביץoy-urology.co.il/images/media/menta2.pdf סרטן הערמונית - הפתרון הרובוטי (זאפ דוקטורס, ד"ר עופר יוספוביץ, 30 באוגוסט 2012) כירורגיה רובוטית - פרופ' עופר יוספוביץ oy-urology.co.il/robotic-surgery אוניברסיטת תל אביב, בית הספר לרפואה ע"ש סאקלר, פרופ' עופר יוספוביץ